Proposta għal DEĊIŻJONI TAL-KUNSILL dwar il-konklużjoni tal-Ftehim bejn il-Kanada u l-Unjoni Ewropea dwar it-trasferiment u l-ipproċessar ta’ dejta tar-Reġistru tal-Ismijiet tal-Passiġġieri. /* COM/2013/0528 final - 2013/0250 (NLE) */





MEMORANDUM TA’ SPJEGAZZJONI Il-leġiżlazzjoni Kanadiża tagħti s-setgħa lill-Aġenzija għas-Servizzi tal-Fruntiera tal-Kanada li titlob lil kull trasportatur bl-ajru li jopera fuq titjiriet għall-passiġġieri li jtiru lejn jew mill-Kanada, biex jipprovdilha aċċess elettroniku għad-dejta tar-Reġistru tal-Ismijiet tal-Passiġġieri (PNR) qabel il-wasla tal-passiġġieri fil-Kanada jew it-tluq tagħhom minnha. It-talbiet tal-awtoritajiet Kanadiżi huma bbażati fuq it-Taqsima 107.1 tal-Att dwar id-Dwana, ir-Regolamenti (Dwana) dwar l-Informazzjoni ta' Passiġġieri, il-paragrafu 148 (1)(d) tal-Att dwar l-Immigrazzjoni u l-Ħarsien tar-Refuġjati u r-Regolament 269 tar-Regolamenti dwar l-Immigrazzjoni u l-Ħarsien tar-Refuġjati. Din il-leġiżlazzjoni għandha l-għan li tikseb id-dejta tal-PNR b'mod elettroniku qabel il-wasla tat-titjira u għalhekk tenfasizza b'mod sinifikanti l-abbiltà tas-Servizz Doganali Kanadiża li jwettaq bil-quddiem valutazzjonijiet effiċjenti u effettivi tar-riskju ppreżentat mill-passiġġieri u li jiffaċilita l-ivvjaġġar b'bona fide, u b'hekk issaħħaħ is-sigurtà tal-Kanada. L-Unjoni Ewropea, b’kooperazzjoni mal-Kanada fil-ġlieda kontra t-terroriżmu u kriminalità transnazzjonali serja oħra, tara t-trasferiment tad-dejta tal-PNR lill-Kanada bħala trawwim tal-kooperazzjoni internazzjonali tal-pulizija u dik ġudizzjarja. Dan se jinkiseb permezz tal-qsim ta’ informazzjoni analitika li jkun fiha d-dejta tal-PNR mill-Kanada mal-awtoritajiet tal-pulizija u ġudizzjarji kompetenti tal-Istati Membri, kif ukoll mal-Europol u l-Eurojust fi ħdan il-mandati rispettivi tagħhom. Il-PNR huwa reġistrazzjoni tar-rekwiżiti tal-ivvjaġġar ta’ kull passiġġier li jinkludi l-informazzjoni kollha neċessarja li tippermetti li l-prenotazzjonijiet jiġu pproċessati u kkontrollati mit-trasportaturi tal-ajru. It-trasportaturi bl-ajru għandhom l-obbligu li jagħtu l-aċċess lill-Aġenzija għas-Servizzi tal-Fruntiera tal-Kanada għal ċerta dejta tal-PNR, kemm-il darba din tkun tinġabar u tkun tinsab fis-sistemi awtomatizzati ta' riżervazzjoni u ta' kontroll tat-tluq tat-trasportaturi bl-ajru. Il-liġijiet tal-UE dwar il-protezzjoni tad-dejta ma jippermettux li t-trasportaturi Ewropej jew li trasportaturi oħra li joperaw fuq titjiriet mill-UE, jittrażmettu d-dejta tal-PNR tal-passiġġieri tagħhom lil pajjiżi terzi li ma jassigurawx livell adegwat ta' protezzjoni tad-dejta personali mingħajr ma jippreżentaw salvagwardji xierqa. Jeħtieġ li tinstab soluzzjoni li tipprovdi l-bażi legali għat-trasferiment mill-UE tad-dejta tal-PNR għall-Awstralja bħala rikonoxximent tal-ħtieġa u tal-importanza tal-użu tad-dejta tal-PNR fil-ġlieda kontra t-terroriżmu u reati kriminali transnazzjonali serji oħra, filwaqt li tiġi evitata l-inċertezza legali għat-trasportaturi bl-ajru. Barra minn hekk, din is-soluzzjoni għandha tiġi applikata b’mod omoġenju madwar l-Unjoni Ewropea kollha sabiex tkun żgurata ċ-ċertezza legali għat-trasportaturi tal-ajru u r-rispett tad-drittijiet tal-individwi għall-protezzjoni tad-dejta personali kif ukoll is-sigurtà fiżika tagħhom. L-Unjoni Ewropea ffirmat ftehim[1] fl-2005 mal-Kanada dwar l-ipproċessar tad-dejta tal-PNR ibbażat fuq sett ta’ impenji mill-Aġenzija għas-Servizzi tal-Fruntiera tal-Kanada fir-rigward tal-applikazzjoni tal-programm PNR tagħha. L-impenji ġew mehmuża ma' Deċiżjoni tal-Kummissjoni dwar il-protezzjoni adegwata ta’ dejta personali li tinsab fir-Reġistru tal-Ismijiet tal-Passiġġier ta’ passiġġieri bl-ajru trasferita lill-Aġenzija tas-Servizzi tal-Fruntiera tal-Kanada. [2] Wara l-iskadenza tad-Deċiżjoni tal-Kummissjoni fl-2009, l-Aġenzija għas-Servizzi tal-Fruntiera tal-Kanada b’mod unilaterali ħadet l-impenn li tiżgura li l-impenji tal-UE jibqgħu fis-seħħ bis-sħiħ u b’effett sakemm il-ftehim il-ġdid jibda japplika. Wara d-dħul fis-seħħ tat-Trattat ta' Lisbona, il-Parlament Ewropew adotta riżoluzzjoni[3] fil-5 ta' Mejju 2010 li biha talab li jkun hemm negozjar mill-ġdid tal-Ftehim abbażi ta' ċerti kriterji. Fil-21 ta' Settembru 2010, il-Kunsill irċieva rakkomandazzjoni mingħand il-Kummissjoni biex jawtorizza l-ftuħ ta' negozjati għal Ftehim bejn l-Unjoni Ewropea u l-Kanada għat-trasferiment u l-użu tad-dejta PNR għall-prevenzjoni u l-ġlieda kontra t-terroriżmu u ta' reati kriminali transnazzjonali serji oħra. Fil-11 ta’ Novembru 2010, il-Parlament Ewropew adotta riżoluzzjoni[4] dwar ir-rakkomandazzjoni mill-Kummissjoni lill-Kunsill biex jawtorizza l-ftuħ tan-negozjati. Fit-2 ta’ Diċembru 2010, il-Kunsill adotta Deċiżjoni, flimkien ma’ direttiva ta’ negozjar, li tawtorizza l-Kummissjoni biex tiftaħ negozjati f’isem l-Unjoni Ewropea. Wara negozjati bejn il-partijiet, il-Ftehim beda fis-6 ta' Mejju 2013. Dan il-Ftehim jieħu inkonsiderazzjoni u huwa konsistenti mal-kriterji ġenerali stabbiliti fil-Komunikazzjoni mill-Kummissjoni dwar l-Approċċ Globali għat-trasferiment ta’ dejta PNR lejn pajjiżi terzi[5] u d-direttivi ta’ negozjar mogħtija mill-Kunsill. Il-PNR wera li huwa għodda importanti ħafna fil-ġlieda kontra t-terroriżmu u kriminalità serja. Il-Ftehim assigura diversi salvagwardji importanti għal dawk l-individwi li d-dejta tagħhom għandha tiġi trasferita jew ipproċessata. B'mod partikolari, l-għan tal-ipproċessar tad-dejta tal-PNR hija strettament limitata għall-prevenzjoni, il-kxif, l-investigazzjoni u l-prosekuzzjoni ta' reati terroristiċi u kriminalità transnazzjonali serja. Il-perjodu taż-żamma tad-dejta tal-PNR huwa limitat u d-dejta għandha tiġi depersonalizzata wara perjodu ta' 30 ġurnata. L-individwi huma pprovduti bid-dritt għall-aċċess, il-korrezzjoni, ir-rimedjar u l-informazzjoni. Id-dejta għandha tiġi trasferita billi jintuża esklużivament il-metodu “push”, li permezz tiegħu t-trasportaturi tal-ajru jittrasferixxu (‘push’) id-dejta tal-PNR meħtieġa lill-Aġenzija għas-Servizzi għall-Fruntiera tal-Kanada, biex b’hekk tippermetti lit-trasportaturi bl-ajru li jżommu l-kontroll ta’ liema dejta hija pprovduta. L-użu ta’ dejta sensittiva huwa limitat għal każijiet eċċezzjonali ħafna u suġġett għal kondizzjonijiet stretti u salvagwardji effettivi, inkluż l-approvazzjoni mill-President tal-Aġenzija għas-Servizzi tal-Fruntiera tal-Kanada u t-tħassir tad-dejta wara żmien qasir ħafna. Sorveljanza tal-Kanada dwar il-konformità ma’ dawn ir-regoli se tiġi eżerċitata mill-Kummissarju tal-Privatezza tal-Kanada u d-Direttorat ta' Rikors tal-Aġenzija għas-Servizzi tal-Fruntiera tal-Kanada. L-Artikolu 218(6)(a) tat-Trattat dwar il-Funzjonament tal-Unjoni Ewropea jiddikjara li l-Kunsill għandu jawtorizza l-konklużjoni tal-ftehimiet internazzjonali. Il-Kummissjoni għaldaqstant tipproponi lill-Kunsill biex jadotta deċiżjoni li tapprova l-konklużjoni tal-Ftehim bejn il-Kanada u l-Unjoni Ewropea dwar it-trasferiment u l-ipproċessar ta’ dejta tar-Reġistru tal-Ismijiet tal-Passiġġieri. 2013/0250 (NLE) Proposta għal DEĊIŻJONI TAL-KUNSILL dwar il-konklużjoni tal-Ftehim bejn il-Kanada u l-Unjoni Ewropea dwar it-trasferiment u l-ipproċessar ta’ dejta tar-Reġistru tal-Ismijiet tal-Passiġġieri. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 82(1)(d) u 87(2)(a), flimkien mal-Artikolu 218(6)(a) tiegħu, Wara li kkunsidra l-proposta mill-Kummissjoni Ewropea, Wara li kkunsidra l-approvazzjoni tal-Parlament Ewropew[6], Wara li kkonsulta lill-Kontrollur Ewropew għall-Protezzjoni tad-Dejta, Billi: (1) Fit-2 ta' Diċembru 2010, il-Kunsill adotta Deċiżjoni, flimkien ma' direttivi ta' negozjati, li tawtorizza l-ftuħ ta' negozjati f'isem l-Unjoni Ewropea għal Ftehim bejn l-Unjoni Ewropea u l-Kanada dwar it-trasferiment u l-użu ta' dejta tar-Reġistru tal-Ismijiet tal-Passiġġieri (PNR) għall-prevenzjoni tat-terroriżmu u ta' reati kriminali transnazzjonali serji oħra u għall-ġlieda kontrihom. (2) Skont id-Deċiżjoni tal-Kunsill 2013/XXX ta' [][7] tal-Ftehim bejn il-Kanada u l-Unjoni Ewropea dwar it-trasferiment u l-ipproċessar tad-dejta dwar ir-Reġistru tal-Ismijiet tal-Passiġġieri ġie ffirmat fil-.... 2013, suġġett għall-konklużjoni tiegħu f’data aktar tard. (3) Il-Ftehim għandu jiġi konkluż. (4) Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, partikolarment id-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u proċess ġust rikonoxxut mill-Artikolu 47 tal-Karta. Dan il-Ftehim għandu jiġi applikat skont dawk id-drittijiet u prinċipji. (5) [Skont l-Artikolu 3 tal-Protokoll 21 dwar il-Pożizzjoni tar-Renju Unit u l-Irlanda fir-rigward taż-żona ta’ Libertà, Sigurtà u Ġustizzja anness mat-Trattat dwar Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit u l-Irlanda jieħdu sehem fl-adozzjoni ta’ din id-Deċiżjoni.] (6) Skont l-Artikoli 1 u 2 tal-Protokoll 22 dwar il-Pożizzjoni tad-Danimarka annessi mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhix tieħu sehem fl-adozzjoni ta’ din id-Deċiżjoni u la hi marbuta bil-Ftehim u lanqas hi suġġetta għall-applikazzjoni tiegħu, ADOTTA DIN ID-DEĊIŻJONI: Artikolu 1 Il-Ftehim bejn il-Kanada u l-Unjoni Ewropea dwar it-trasferiment u l-ipproċessar ta’ dejta tar-Reġistru tal-Ismijiet tal-Passiġġieri huwa b’dan approvat f’isem l-Unjoni Ewropea. It-test tal-Ftehim li għandu jiġi konkluż huwa mehmuż ma' din id-Deċiżjoni. Artikolu 2 Il-President tal-Kunsill għandu jaħtar lill-persuna li jkollha s-setgħa li tipproċedi, f'isem l-Unjoni Ewropea, għall-iskambju tal-istrumenti ta' approvazzjoni stabbiliti fl-Artikolu 30 tal-Ftehim, sabiex jesprimi l-kunsens tal-Unjoni Ewropea li tkun marbuta bil-Ftehim. Artikolu 3 Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President ANNESS FTEHIM BEJN IL-KANADA U L-UNJONI EWROPEA DWAR IT-TRASFERIMENT U L-IPPROĊESSAR TAD-DEJTA TAR-REĠISTRU TAL-ISMIJIET TAL-PASSIĠĠIERI IL-KANADA -u- L-UNJONI EWROPEA (il-“Partijiet”) WAQT LI JFITTXU li jipprevjenu, li jiġġieldu, li jrażżnu u li jeliminaw it-terroriżmu u r-reati marbuta miegħu, kif ukoll forom serji oħra ta’ kriminalità transnazzjonali, bħala mezz biex jipproteġu s-soċjetajiet demokratiċi rispettivi tagħhom u l-valuri komuni bil-għan li jippromwovu s-sigurtà u l-istat tad-dritt; WAQT LI JIRRIKONOXXU l-importanza li jipprevjenu, li jiġġieldu, li jrażżnu u li jeliminaw it-terroriżmu u r-reati marbuta miegħu, kif ukoll forom serji oħra ta’ kriminalità transnazzjonali, filwaqt li jippreservaw id-drittijiet u l-libertajiet fundamentali, b’mod partikolari d-drittijiet għall-privatezza u għall-protezzjoni tad-dejta; WAQT LI JFITTXU li jsaħħu u li jħeġġu l-kooperazzjoni bejn il-partijiet fl-ispirtu ta’ sħubija bejn il-Kanada u l-UE, WAQT LI JIRRIKONOXXU li l-kondiviżjoni tal-informazzjoni hija element essenzjali tal-ġlieda kontra t-terroriżmu, kriminalità relatata u forom serji oħra ta’ kriminalità transnazzjonali, u li f’dan il-kuntest, l-użu tad-dejta tar-Reġistru tal-Ismijiet tal-Passiġġieri huwa strument importanti ferm biex jintlaħqu dawn l-għanijiet; WAQT LI JIRRIKONOXXU li, sabiex tiġi ssalvagwardjata s-sigurtà pubblika u għal finijiet ta’ infurzar tal-liġi, għandhom jiġu stipulati regoli li jirregolaw it-trasferiment tad-dejta tal-PNR mit-trasportatur tal-ajru lejn il-Kanada; WAQT LI JIRRIKONOXXU li l-Partijiet jikkondividu valuri komuni f’dak li jirrigwarda l-protezzjoni u l-privatezza tad-dejta, li huma riflessi fil-liġi rispettiva tagħhom; KONXJI mill-impenji tal-UE skont l-Artikolu 6 tat-Trattat dwar l-Unjoni Ewropea dwar ir-rispett tad-drittijiet fundamentali, id-dritt għall-privatezza fir-rigward tal-ipproċessar ta’ dejta personali kif stipulat fl-Artikolu 16 tat-Trattat dwar il-Funzjonament tal-Unjoni Ewropea, il-prinċipji ta’ proporzjonalità u neċessità dwar id-dritt għall-ħajja privata u familjari, ir-rispett għall-privatezza, u l-protezzjoni ta’ dejta personali skont l-Artikolu 8 tal-Konvenzjoni Ewropea dwar il-Protezzjoni tad-Drittijiet Umani u Libertajiet Fundamentali, il-Konvenzjoni Nru 108 tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Dejta Personali u l-Protokoll addizzjonali tagħha 181, u l-Artikoli 7 u 8 tal-Karta tad-Drittijiet Fundamentali tal-Unjoni Ewropea; WAQT LI JIKKUNSIDRAW id-dispożizzjonijiet rilevanti tal-Karta Kanadiża dwar id-Drittijiet u l-Libertajiet u l-leġiżlazzjoni Kanadiża dwar il-privatezza; WAQT LI JINNUTAW l-impenn tal-Unjoni Ewropea li tiżgura li t-trasportaturi tal-ajru ma jiġux imwaqqfa milli jikkonformaw mal-liġi Kanadiża dwar it-trasferiment tad-dejta tal-PNR li tkun ġejja mill-Unjoni Ewropea lejn il-Kanada f’konformità ma’ dan il-Ftehim; WAQT LI JIRRIKONOXXU s-suċċess li kellu r-rieżami konġunt fl-2008, tal-Ftehim tal-2006 bejn il-Partijiet dwar it-trasferiment tal-PNR; WAQT LI JIRRIKONOXXU li dan il-Ftehim mhux maħsub li japplika għal Informazzjoni Antiċipata dwar il-Passiġġieri li tinġabar u tiġi trażmessa mit-trasportaturi tal-ajru lejn il-Kanada għall-finijiet tal-kontroll fuq il-fruntieri; WAQT LI JIRRIKONOXXU wkoll li dan il-Ftehim ma jipprevjenix lill-Kanada milli, f’ċirkostanzi eċċezzjonali u fejn ikun meħtieġ, tkompli tipproċessa l-informazzjoni mit-trasportaturi tal-ajru sabiex timmitiga kwalunkwe theddida serja u immedjata għat-trasport bl-ajru jew għas-sigurtà nazzjonali, filwaqt li tirrispetta l-limitazzjonijiet stretti stipulati fil-liġi Kanadiża u fi kwalunkwe każ, mingħajr ma tmur lil hinn mil-limitazzjonijiet previsti f'dan il-Ftehim; WAQT LI JINNUTAW l-interess tal-Partijiet, kif ukoll tal-Istati Membri tal-UE, fl-iskambju tal-informazzjoni dwar il-metodu ta’ trażmissjoni tal-PNR kif ukoll dwar id-divulgazzjoni tal-PNR 'il barra mill-Kanada, kif spjegat fl-artikoli rilevanti ta’ dan il-Ftehim, u waqt li jinnutaw ukoll l-interess tal-UE fl-indirizzar ta' din il-kwistjoni, fil-kuntest tal-mekkaniżmu ta' konsultazzjoni u ta’ rieżami spjegat f'dan il-Ftehim; WAQT LI JINNUTAW li l-Partijiet jistgħu jeżaminaw in-neċessità u l-fattibbiltà ta' Ftehim simili għall-ipproċessar tad-dejta tal-PNR fis-settur tat-trasport marittimu; WAQT LI JINNUTAW li l-Kanada timpenja ruħha biex l-Awtorità Kanadiża Kompetenti tipproċessa d-dejta tal-PNR bl-iskop li jiġu previsti, identifikati, investigati u mħarrka reati terroristiċi u forom serji oħra ta’ kriminalità transnazzjonali f'konformità stretta mas-salvagwardji dwar il-privatezza u l-protezzjoni tad-dejta personali, kif stabbilit f'dan il-Ftehim; WAQT LI JAGĦMLU ENFASI fuq l-importanza tal-kondiviżjoni tal-PNR u ta’ informazzjoni analitika rilevanti u xierqa li jkun fiha l-PNR, miksuba mill-Kanada skont dan il-Ftehim mal-awtoritajiet tal-pulizija u l-awtoritajiet ġudizzjarji kompetenti tal-Istati Membri tal-Unjoni Ewropea, u mal-Europol u l-Eurojust, biex tittrawwem il-kooperazzjoni internazzjonali tal-pulizija u dik ġudizzjarja; WAQT LI JAFFERMAW li dan il-Ftehim ma jikkostitwixxix preċedent għal kwalunkwe arranġament futur bejn il-Kanada u l-Unjoni Ewropea, jew bejn xi waħda mill-Partijiet u kwalunkwe Parti oħra, fir-rigward tal-ipproċessar u t-trasferiment tad-dejta tal-PNR jew fir-rigward tal-protezzjoni tad-dejta; WAQT LI JIKKUNSIDRAW l-impenn reċiproku tal-Partijiet fl-applikazzjoni u fl-iżvilupp ulterjuri tal-istandards internazzjonali għall-ipproċessar tad-dejta tal-PNR; FTIEHMU KIF ĠEJ: Dispożizzjonijiet Ġenerali Artikolu 1 L-Għan tal-Ftehim F’dan il-Ftehim, il-Partijiet jistabbilixxu l-kundizzjonijiet għat-trasferiment u għall-użu tad-dejta tar-Reġistru tal-Ismijiet tal-Passiġġieri (PNR) biex jiżguraw is-sigurtà u s-sikurezza tal-pubbliku u jippreskrivu l-mezzi li bihom tiġi protetta d-dejta. Artikolu 2 Definizzjonijiet F'dan il-Ftehim: (a) “trasportatur tal-ajru” tfisser kumpanija ta’ trasport kummerċjali li tuża inġenji tal-ajru bħala mezzi ta’ trasport għall-passiġġieri li jivvjaġġaw bejn il-Kanada u l-UE; (b) “dejta tar-Reġistru tal-Ismijiet tal-Passiġġieri” (“dejta tal-PNR”) tfisser ir-rekords maħluqa minn trasportatur tal-ajru għal kull vjaġġ irriservat minn kwalunkwe passiġġier jew inkella rriservat f’ismu, li jkunu meħtieġa għall-ipproċessar u l-kontroll tal-prenotazzjonijiet. B’mod speċifiku, għall-finijiet ta’ dan il-Ftehim, id-dejta tal-PNR tikkonsisti mill-elementi elenkati fl-Anness ta’ ma’ dan il-Ftehim; (c) "ipproċessar" tfisser kwalunkwe operazzjoni jew sett ta’ operazzjonijiet li ssir/jsiru fuq id-dejta tal-PNR, kemm jekk b’mezzi awtomatiċi kif ukoll jekk le, bħalma huma l-ġbir, ir-reġistrar, l-organizzazzjoni, il-ħażna, l-adattament jew l-alterazzjoni, il-prelevazzjoni, l-irkupru, il-konsultazzjoni, l-użu, it-trasferiment, id-disseminazzjoni, id-divulgazzjoni jew it-tqegħid għad-dispożizzjoni b’mod ieħor, l-allinjament jew it-tqabbil, l-imblukkar, is-satra, it-tħassir jew il-qerda; (d) L-“Awtorità Kanadiża Kompetenti” tfisser l-awtorità Kanadiża inkarigata li tirċievi u tipproċessa d-dejta tal-PNR, skont dan il-Ftehim; (e) “dejta sensittiva” tfisser l-informazzjoni li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija f'xi trejdjunjin, jew l-informazzjoni dwar is-saħħa jew il-ħajja sesswali ta’ persuna. Artikolu 3 Użu tal-PNR 1. Il-Kanada tiżgura li l-Awtorità Kanadiża Kompetenti tipproċessa d-dejta tal-PNR li tkun irċeviet skont dan il-Ftehim, strettament bl-iskop li jiġu previsti, identifikati, investigati jew imħarrka reati terroristiċi jew forom serji oħra ta’ kriminalità transnazzjonali. 2. Għall-finijiet ta’ dan il-Ftehim, it-terminu “reati terroristiċi” jinkludi: (a) atti jew ommissjonijiet li jkunu twettqu għal skopijiet, objettivi jew kawżi politiċi, reliġjużi jew ideoloġiċi bl-intenzjoni li jintimidaw lill-pubbliku f’dak li jirrigwarda s-sigurtà tiegħu, inkluża s-sigurtà ekonomika tiegħu, jew bl-intenzjoni li jisfurzaw lil persuni, gvernijiet jew organizzazzjonijiet nazzjonali jew internazzjonali biex iwettqu jew biex ma jwettqux kwalunkwe atti, u li jagħmlu dan intenzjonalment (i) jikkawżaw mewt jew offiża serja fuq il-persuna; (ii) iqiegħdu fil-periklu l-ħajja ta’ individwu; (iii) jikkawżaw riskju serju għas-saħħa jew għas-sigurtà tal-pubbliku; (iv) jikkawżaw dannu sostanzjali fuq proprjetà li aktarx iwassal għall-ħsara msemmija fil-punti minn (i) sa (iii); jew (v) joħolqu interferenza jew interruzzjoni serja f’servizz, f'faċilità jew f’sistema essenzjali, li ma tkunx tirriżulta minn promozzjoni, protesti, dissens jew waqfien fuq ix-xogħol, bħal strajks, kemm jekk legali u kemm jekk illegali, li ma tkunx maħsuba biex tikkawża l-ħsara msemmija fil-punti (i) sa (iii); jew (b) attivitajiet li jikkostitwixxu reat fil-kamp ta’ applikazzjoni tal-konvenzjonijiet u tal-protokolli internazzjonali applikabbli li jikkonċernaw it-terroriżmu u skont kif definit fihom; jew (c) kwalunkwe parteċipazzjoni intenzjonata jew kontribut f'xi attività li jkollha l-għan li ttejjeb il-kapaċità ta’ entità terroristika fl-iffaċilitar jew fit-twettiq ta’ atti jew ommissjonijiet bħal dawk imsemmija fil-punti (a) jew (b), jew kwalunkwe struzzjoni mogħtija lil persuni, gruppi jew organizzazzjonijiet f’dan ir-rigward; jew (d) it-twettiq ta’ reati li jwasslu għal atti ta’ akkuża, fejn l-atti jew l-ommissjonijiet li jkunu jikkostitwixxu r-reati inkwistjoni, ikunu twettqu għall-ġid ta’ xi entità terroristika, taħt it-tmexxija tagħha jew f’assoċjazzjoni magħha; jew (e) il-ġbir ta’ proprjetà, l-istedina lil persuni, gruppi jew organizzazzjonijiet biex jipprovdu jew iqiegħdu għad-dispożizzjoni proprjetà jew servizzi finanzjarji jew servizzi oħra relatati bl-iskop li jitwettqu l-atti jew l-ommissjonijiet deskritti fil-punti (a) jew (b), jew l-użu jew il-pussess ta’ proprjetà bl-iskop li jitwettqu l-atti jew l-ommissjonijiet deskritti fil-punti (a) jew (b); jew (f) it-tentattiv jew it-theddida li jitwettqu l-atti jew l-ommissjonijiet deskritti fil-punti (a) jew (b), il-komplotti, l-iffaċilitar jew l-għoti ta’ struzzjonijiet jew ta’ pariri b’rabta mal-atti jew l-ommissjonijiet deskritti fil-punti (a) jew (b), jew il-kompliċità wara li jseħħ il-fatt, jew il-protezzjoni jew il-ħabi tiegħu bl-iskop li l-entità terroristika tkun tista’ tiffaċilita jew twettaq l-atti jew l-ommissjonijiet deskritti fil-punti (a) jew (b). (g) Għall-finijiet ta’ dan l-Artikolu, “entità terroristika” tfisser: (i) persuna, grupp jew organizzazzjoni li, fost skopijiet jew attivitajiet oħra, jiffaċilitaw jew iwettqu l-atti jew l-ommissjonijiet deskritti fil-punti (a) jew (b); jew (ii) persuna, grupp jew organizzazzjoni li taġixxi intenzjonalment f’isem il-persuna, grupp jew organizzazzjoni msemmija fil-punt (i) jew li taġixxi taħt it-tmexxija tagħha jew f’assoċjazzjoni magħhom. 3. Kriminalità transnazzjonali serja tfisser kwalunkwe reat punibbli fil-Kanada bi privazzjoni massima ta’ libertà ta’ mill-anqas erba' snin jew b'piena aktar ħarxa u hekk kif definiti mil-liġi Kanadiża, jekk id-delitt inkwistjoni jkun ta’ natura transnazzjonali. Għall-finijiet ta’ dan il-Ftehim, att kriminali jitqies ta’ natura transnazzjonali jekk: (a) jitwettaq f'aktar minn pajjiż wieħed; (b) jitwettaq f'pajjiż wieħed iżda parti sostanzjali tal-preparazzjoni, tal-ippjanar, id-direzzjoni jew il-kontroll tiegħu jseħħu f'pajjiż ieħor; (c) jitwettaq f'pajjiż wieħed iżda jkun jikkonċerna grupp ta' kriminalità organizzata li jkun involut f'attivitajiet kriminali f'aktar minn pajjiż wieħed; (d) jitwettaq f'pajjiż wieħed iżda jkollu effetti sostanzjali fuq pajjiż ieħor; jew (e) jitwettaq f'pajjiż wieħed u t-trasgressur ikun jinsab f’pajjiż ieħor jew ikollu l-intenzjoni li jivvjaġġa lejn pajjiż ieħor. 4. F’każijiet eċċezzjonali, l-Awtorità Kanadiża Kompetenti tista’ tipproċessa d-dejta tal-PNR meta dan ikun neċessarju, biex tipproteġi l-interessi vitali ta’ kwalunkwe individwu, bħal f’każ ta’: (a) riskju ta’ mewt jew ta’ korriment gravi; jew (b) riskju sinifikanti għas-saħħa pubblika, b’mod partikolari skont kif meħtieġ mill-istandards rikonoxxuti fuq livell internazzjonali. 5. Il-Kanada tista’ wkoll tipproċessa d-dejta tal-PNR fuq bażi ta’ każ b’każ sabiex: (a) tiżgura s-sorveljanza jew ir-responsabbiltà tal-amministrazzjoni pubblika; jew (b) tikkonforma mat-taħrikiet jew mal-mandati ta’ arrest maħruġa minn xi qorti jew mal-ordnijiet li tkun tat. Artikolu 4 L-iżgurar li tiġi pprovduta d-dejta tal-PNR 1. L-UE tiżgura li t-trasportaturi tal-ajru ma jiġux imwaqqfa milli jittrasferixxu d-dejta tal-PNR lill-Awtorità Kanadiża Kompetenti, f’konformità ma’ dan il-Ftehim. 2. Il-Kanada mhux se titlob lit-trasportaturi tal-ajru biex jipprovdu elementi tad-dejta tal-PNR li ma jkunux diġà nġabru jew nżammu mit-trasportatur tal-ajru għall-prenotazzjoni. 3. F’konformità ma’ dan il-Ftehim, il-Kanada tħassar kwalunkwe dejta trasferita lilha minn trasportatur tal-ajru hekk kif tirċeviha, jekk dak l-element tad-dejta li tkun irċeviet mhuwiex elenkat fl-Anness. 4. Il-Partijiet jiżguraw li t-trasportaturi tal-ajru jistgħu jitrasferixxu d-dejta tal-PNR lill-Awtorità Kanadiża Kompetenti permezz ta’ aġenti awtorizzati, li jaġixxu f’isem it-trasportatur tal-ajru jew taħt ir-responsabbiltà tiegħu, għall-finijiet ta’ dan il-Ftehim u skont il-kundizzjonijiet stipulati fih. Artikolu 5 Adegwatezza Soġġetta għall-konformità ma’ dan il-Ftehim, l-Awtorità Kanadiża Kompetenti titqies li, fi ħdan it-tifsira tal-liġi tal-UE rilevanti dwar il-protezzjoni tad-dejta, tipprovdi livell adegwat ta’ protezzjoni meta tipproċessa u tuża d-dejta tal-PNR. Trasportatur tal-ajru li jipprovdi lill-Kanada b’dejta tal-PNR skont dan il-Ftehim jitqies konformi mar-rekwiżiti legali tal-UE għat-trasferiment tad-dejta mill-UE lejn il-Kanada. Artikolu 6 Il-kooperazzjoni tal-pulizija u dik ġudizzjarja 1. Hekk kif ikun prattikabbli, il-Kanada tikkondividi informazzjoni analitika rilevanti u adatta li jkun fiha dejta tal-PNR miksuba skont dan il-Ftehim, mal-Europol u mal-Eurojust, fil-kamp ta’ applikazzjoni tal-mandati rispettivi tagħhom, jew mal-pulizija jew ma’ xi awtorità ġudizzjarja ta’ Stat Membru. Il-Kanada tiżgura li din l-informazzjoni tkun kondiviża f’konformità mal-ftehimiet, u fir-rispett dovut lejn l-arranġamenti li jirrigwardaw l-infurzar tal-liġi jew il-kondiviżjoni tal-informazzjoni bejn il-Kanada u l-Europol, il-Eurojust jew l-Istat Membru kkonċernat. 2. Fuq talba min-naħa tal-Europol jew tal-Eurojust, fil-kamp ta’ applikazzjoni tal-mandati rispettivi tagħhom jew min-naħa tal-pulizija jew ta’ awtorità ġudizzjarja ta’ Stat Membru, il-Kanada tikkondividi d-dejta tal-PNR jew informazzjoni analitika li jkun fiha dejta tal-PNR miksuba skont dan il-Ftehim, f’każijiet speċifiċi biex jiġu previsti, identifikati, investigati, jew imħarrka, fl-Unjoni Ewropea, reati terroristiċi jew forom serji oħra ta’ kriminalità transnazzjonali. Il-Kanada tqiegħed din l-informazzjoni għad-dispożizzjoni, f’konformità mal-ftehimiet, u fir-rispett dovut lejn l-arranġamenti li jirrigwardaw l-infurzar tal-liġi, il-kooperazzjoni ġudizzjarja jew il-kondiviżjoni tal-informazzjoni, bejn il-Kanada u l-Europol, il-Eurojust jew l-Istat Membru kkonċernat. Is-Salvagwardji Applikabbli għall-Ipproċessar tad-Dejta tal-PNR Artikolu 7 In-nondiskriminazzjoni Il-Kanada tiżgura li s-salvagwardji applikabbli għall-ipproċessar tad-dejta tal-PNR japplikaw għall-passiġġieri kollha fuq bażi ugwali mingħajr diskriminazzjoni illegali. Artikolu 8 L-użu ta’ dejta sensittiva 1. Jekk id-dejta tal-PNR li tinġabar dwar xi passiġġier, ikun fiha dejta sensittiva, il-Kanada tiżgura li l-Awtorità Kanadiża Kompetenti tostor id-dejta sensittiva permezz ta’ sistemi awtomatizzati. Il-Kanada tiżgura li l-Awtorità Kanadiża Kompetenti ma tipproċessax ulterjorment dejta ta’ dan it-tip, apparti fil-każijiet imsemmija fil-paragrafi 3, 4 u 5. 2. Il-Kanada tipprovdi lill-Kummissjoni Ewropea b’lista ta’ kodiċijiet u termini li jidentifikaw id-dejta sensittiva li l-Kanada tintalab tostor. Il-Kanada tipprovdi din il-lista fi żmien 90 jum mid-dħul fis-seħħ tal-Ftehim. 3. F’ċirkostanzi eċċezzjonali, il-Kanada tista’ tipproċessa d-dejta sensittiva fuq bażi ta’ każ b’każ, fejn tali pproċessar huwa indispensabbli minħabba li l-ħajja ta’ individwu tkun fil-periklu jew minħabba li jkun hemm riskju ta’ korriment gravi. 4. Il-Kanada tiżgura li l-ipproċessar tad-dejta sensittiva skont il-paragrafu 3 isir biss skont miżuri proċedurali stretti, li jinkludu dawn li ġejjin: (a) L-ipproċessar ta’ dejta sensittiva jiġi approvat mill-Kap tal-Awtorità Kanadiża Kompetenti; (b) Id-dejta sensittiva tiġi pproċessata biss minn uffiċjal li jkun ġie speċifikament u individwalment awtorizzat biex jagħmel dan; u (c) Ladarba d-dejta sensittiva tkun inkixfet, din ma tiġix ipproċessata permezz ta’ sistemi awtomatizzati. 5. Il-Kanada tħassar id-dejta sensittiva sa mhux aktar tard minn 15-il jum mid-data li fiha tkun irċevietha, sakemm ma żżommhiex f’konformità mal-Artikolu 16(5). 6. Jekk, f’konformità mal-paragrafi 3, 4 u 5, l-Awtorità Kanadiża Kompetenti tipproċessa d-dejta sensittiva ta’ individwu li jkun ċittadin ta’ Stat Membru, il-Kanada tiżgura li l-Awtorità Kanadiża Kompetenti tinforma lill-awtoritajiet tal-Istat Membru kkonċernat dwar l-ipproċessar malajr kemm jista' jkun. Il-Kanada toħroġ din in-notifika f’konformità mal-ftehimiet jew b’rispett dovut lejn id-dispożizzjonijiet li jirrigwardaw l-infurzar tal-liġi jew il-kondiviżjoni tal-informazzjoni bejn il-Kanada u l-Istat Membru kkonċernat. Artikolu 9 Is-sigurtà u l-integrità tad-dejta 1. Il-Kanada timplimenta miżuri regolatorji, proċedurali jew tekniċi biex tipproteġi d-dejta tal-PNR minn aċċess, ipproċessar jew telf aċċidentali, illegali jew mhux awtorizzat. 2. Il-Kanada tiżgura li jsiru verifiki tal-konformità u tiggarantixxi l-protezzjoni, is-sigurtà, il-kunfidenzjalità u l-integrità tad-dejta. Il-Kanada: (a) tapplika proċeduri ta’ kriptaġġ, ta’ awtorizzazzjoni u ta’ dokumentazzjoni għad-dejta tal-PNR; (b) tillimita l-aċċess għad-dejta tal-PNR għall-uffiċjali awtorizzati; (c) taħżen id-dejta tal-PNR f’ambjent fiżiku sigur li jkun protett b’kontrolli tal-aċċess; u (d) tistabbilixxi mekkaniżmu li jiżgura li l-mistoqsijiet marbuta mal-PNR isiru b’mod li jkun konsistenti mal-Artikolu 3. 3. Jekk id-dejta tal-PNR ta’ individwu tiġi aċċessata jew divulgata mingħajr awtorizzazzjoni, il-Kanada tieħu miżuri biex tinnotifika lill-individwu kkonċernat dwar dan, tnaqqas ir-riskju ta’ ħsara, u tieħu azzjoni ta’ rimedju. 4. Il-Kanada tiżgura li l-Awtorità Kanadiża Kompetenti tinforma minnufih lill-Kummissjoni Ewropea bi kwalunkwe inċidenti sinifikanti li jkunu jinvolvu l-aċċess, l-ipproċessar jew it-telf aċċidentali, illegali jew mhux awtorizzat tad-dejta tal-PNR. 5. Kwalunkwe ksur tas-sigurtà tad-dejta, b'mod partikolari dak li jwassal għall-qerda aċċidentali jew illegali jew għat-telf aċċidentali, l-alterazzjoni, id-divulgazzjoni jew l-aċċess mhux awtorizzat jew għal kwalunkwe forma illegali ta’ pproċessar, ikun soġġett għal miżuri korrettivi effettivi u dissważivi li jistgħu jinkludu sanzjonijiet. Artikolu 10 Sorveljanza 1. Is-salvagwardji fil-qasam tal-protezzjoni tad-dejta għall-ipproċessar tad-dejta tal-PNR skont dan il-Ftehim se jkunu soġġetti għal sorveljanza minn awtorità pubblika indipendenti, jew minn awtorità maħluqa b’mezzi amministrattivi, li tkun teżerċita l-funzjonijiet tagħha b'mod imparzjali u li jkollha rekord ippruvat ta' awtonomija. Din l-awtorità jkollha setgħat effettivi biex tinvestiga l-konformità mar-regoli relatati mal-ġbir, l-użu, id-divulgazzjoni, iż-żamma, jew it-tħassir tad-dejta tal-PNR. Tkun tista’ twettaq rieżamijiet u investigazzjonijiet ta’ konformità, tkun tista’ tirrapporta s-sejbiet tagħha u tipprovdi rakkomandazzjonijiet lill-Awtorità Kanadiża Kompetenti. L-awtorità ta’ sorveljanza għandha s-setgħa li, meta jkun xieraq, tirreferi ksur tal-liġi marbuta ma’ dan il-Ftehim għall-prosekuzzjoni jew għal azzjoni dixxiplinarja. 2. L-awtorità rilevanti tiżgura li l-ilmenti relatati ma’ nuqqas ta’ konformità ma’ dan il-Ftehim jiġu rċevuti, investigati, imwieġba, u rimedjati b’mod xieraq. Artikolu 11 Trasparenza 1. Il-Kanada tiżgura li fuq il-websajt tagħha, l-Awtorità Kanadiża Kompetenti jkollha disponibbli: (a) lista tal-leġiżlazzjoni li tawtorizza l-ġbir tad-dejta tal-PNR; (b) ir-raġuni għall-ġbir tad-dejta tal-PNR; (c) il-mod li bih tiġi protetta d-dejta tal-PNR; (d) il-mod li bih tista' tiġi divulgata d-dejta u sa liema punt jista’ jsir dan; (e) l-informazzjoni dwar l-aċċess, il-korrezzjoni tad-dejta, in-notazzjonijiet u r-rimedji; u (f) l-informazzjoni ta’ kuntatt għall-mistoqsijiet. 2. Il-Partijiet jaħdmu mal-partijiet interessati, bħall-industrija tal-ivvjaġġar bl-ajru, biex jippromwovu t-trasparenza, preferibbilment fil-mument tal-ibbukkjar, billi jipprovdu lill-passiġġieri bl-informazzjoni li ġejja: (a) ir-raġunijiet għall-ġbir tad-dejta tal-PNR; (b) l-użu tad-dejta tal-PNR; (c) il-proċedura biex jintalab aċċess għad-dejta tal-PNR; u (d) il-proċedura biex tintalab korrezzjoni tad-dejta tal-PNR. Artikolu 12 L-aċċess għal individwi 1. Il-Kanada tiżgura li kwalunkwe individwu jkun jista’ jaċċessa d-dejta tal-PNR tiegħu. 2. Il-Kanada tiżgura li, f’perjodu ta’ żmien raġonevoli, l-Awtorità Kanadiża Kompetenti: (a) tipprovdi kopja tad-dejta tal-PNR lill-individwu interessat jekk dan ikun għamel talba bil-miktub biex jirċievi d-dejta tal-PNR tiegħu; (b) tirrispondi bil-miktub għal kwalunkwe talba li ssirilha; (c) tipprovdi lill-individwu interessat b’aċċess għal informazzjoni rreġistrata li tikkonferma li d-dejta tal-PNR tal-individwu tkun ġiet divulgata, jekk l-individwu jitlob li jingħata din il-konferma; (d) tagħti r-raġunijiet legali jew fattwali għal kull meta tirrifjuta li tippermetti l-aċċess għad-dejta tal-PNR tal-individwu; (e) tinforma lill-individwu jekk id-dejta tal-PNR ma tkunx teżisti; (f) tinforma lill-individwu dwar il-possibbiltà li jressaq ilment u dwar il-proċedura tal-ilmenti. 3. Il-Kanada tista’ tiddivulga kwalunkwe informazzjoni, sakemm tkun konformi ma' rekwiżiti u limitazzjonijiet legali raġonevoli, inklużi kwalunkwe limitazzjoni neċessarja għall-prevenzjoni, l-identifikar, l-investigazzjoni jew it-tħarrik ta’ reati terroristiċi, jew għall-protezzjoni tal-pubbliku jew tas-sigurtà nazzjonali, fir-rispett dovut għall-interess leġittimu tal-individwu kkonċernat. Artikolu 13 Il-Korrezzjoni jew in-Notazzjoni għall-individwi 1. Il-Kanada tiżgura li kwalunkwe individwu jkun jista’ jitlob li ssir korrezzjoni tad-dejta tal-PNR tiegħu. 2. Il-Kanada tiżgura li, f’perjodu ta’ żmien raġonevoli, l-Awtorità Kanadiża Kompetenti tikkunsidra t-talbiet kollha għal korrezzjoni li jsirulha bil-miktub u: (a) tikkoreġi d-dejta tal-PNR u tinnotifika lill-individwu kkonċernat li l-korrezzjoni tkun saret; jew (b) tirrifjuta l-korrezzjoni kollha jew parti minnha u: (i) tehmeż notazzjoni mad-dejta tal-PNR li tkun tirrifletti kwalunkwe korrezzjoni mitluba li tkun ġiet irrifjutata; (ii) tinnotifika lill-individwu li: i. it-talba għal korrezzjoni ġiet irrifjutata, u tagħti r-raġunijiet legali jew fattwali għal dan; in-notazzjoni skont is-subparagrafu (i) ġiet mehmuża mad-dejta tal-PNR; u (c) tinforma lill-individwu dwar il-possibbiltà li jressaq ilment u dwar il-proċedura tal-ilmenti. Artikolu 14 Ir-rimedji amministrattivi u ġudizzjarji 1. Il-Kanada tiżgura li awtorità pubblika indipendenti jew awtorità maħluqa b’mezzi amministrattivi li tkun teżerċita l-funzjonijiet tagħha b'mod imparzjali u li jkollha rekord ippruvat ta' awtonomija, tirċievi, tinvestiga u tirrispondi għall-ilmenti mressqa minn xi individwu fir-rigward tat-talba li jkun għamel għall-aċċess, il-korrezzjoni jew in-notazzjoni tad-dejta tal-PNR tiegħu. Il-Kanada tiżgura li l-awtorità rilevanti tinnotifika lill-ilmentatur dwar il-mezzi biex jikseb rimedju ġudizzjarju, hekk kif previst fil-paragrafu 2. 2. Il-Kanada tiżgura li kwalunkwe individwu li jkun tal-opinjoni li d-drittijiet tiegħu ma jkunux irrispettati minħabba xi deċiżjoni jew azzjoni marbuta mad-dejta tal-PNR tiegħu, jista’ jfittex li jikseb rimedju ġudizzjarju f’konformità mal-liġi Kanadiża, permezz ta’ rieżami ġudizzjarju jew kwalunkwe rimedju ieħor li jista’ jinkludi kumpens. Artikolu 15 Deċiżjonijiet ibbażati fuq l-ipproċessar awtomatizzat Il-Kanada mhux se tieħu deċiżjonijiet li jolqtu passiġġier b'mod sinifikantement negattiv fuq il-bażi unika tal-ipproċessar awtomatizzat tad-dejta tal-PNR. Artikolu 16 Iż-żamma tad-dejta tal-PNR 1. Il-Kanada ma żżommx dejta tal-PNR għal aktar minn ħames snin mid-data li fiha tkun irċevietha. 2. Il-Kanada tirrestrinġi l-aċċess għal għadd limitat ta’ uffiċjali speċifikament awtorizzati f’dan ir-rigward. 3. (a) Il-Kanada toħloq anonimità billi tostor l-ismijiet tal-passiġġieri kollha 30 jum wara li tirċievi d-dejta tal-PNR. (b) Sentejn wara li tirċievi d-dejta tal-PNR, il-Kanada toħloq anonimità ulterjuri billi taħbi dan li ġej: (i) ismijiet oħra fil-PNR, inkluż in-numru ta’ vjaġġaturi fil-PNR (ii) l-informazzjoni kollha disponibbli dwar kuntatti (inkluż informazzjoni dwar l-oriġinatur) (iii) ir-rimarki ġenerali li jinkludu informazzjoni supplimentari oħra (OSI), informazzjoni speċjali dwar is-servizz (SSI) u informazzjoni dwar talba għal servizz speċjali (SSR), sa fejn ikunu jinkludu xi informazzjoni li twassal għall-identifikazzjoni ta’ persuna fiżika; u (iv) kwalunkwe dejta marbuta mal-informazzjoni antiċipata dwar il-passiġġieri (API) li tkun inġabret minħabba l-prenotazzjoni, sa fejn tkun tinkludi xi informazzjoni li twassal għall-identifikazzjoni ta’ persuna fiżika. 4. Il-Kanada tista’ tikxef d-dejta tal-PNR biss jekk, abbażi tal-informazzjoni disponibbli, ikun meħtieġ li jitwettqu xi investigazzjonijiet li jaqgħu fil-kamp ta’ applikazzjoni tal-Artikolu 3, kif ġej: (a) minn 30 jum għal sentejn wara l-ewwel riċevuta, id-dejta tkun tista’ tinkixef biss minn għadd limitat ta’ uffiċjali speċifikament awtorizzati f’dan ir-rigward; u (b) bejn sentejn għal ħames snin wara l-ewwel riċevuta, id-dejta tkun tista’ tinkixef biss bil-permess minn qabel tal-Kap tal-Awtorità Kanadiża Kompetenti, jew ta’ uffiċjal anzjan li jkollu mandat speċifiku mill-Kap. 5. Minkejja l-paragrafu 1: (a) Il-Kanada tista’ żżomm id-dejta tal-PNR li tkun tenħtieġ għal xi azzjoni speċifika, rieżami, investigazzjoni, azzjoni ta’ infurzar, proċediment ġudizzjarju, prosekuzzjoni, jew infurzar ta’ penali, sakemm tintemm l-azzjoni inkwistjoni; (b) Il-Kanada żżomm id-dejta tal-PNR imsemmija fil-punt (a) għal perjodu addizzjonali ta’ sentejn bil-għan waħdieni li tiżgura r-responsabbiltà tal-amministrazzjoni pubblika jew li tiggarantixxi s-sorveljanza tagħha, sabiex id-dejta tkun tista’ tiġi ddivulgata lill-passiġġieri li jagħmlu talba għaliha. 6. Il-Kanada teqred id-dejta tal-PNR hekk kif jintemm il-perjodu ta’ żamma tad-dejta tal-PNR. Artikolu 17 Ir-Reġistrazzjoni u d-Dokumentazzjoni tal-Ipproċessar tad-Dejta tal-PNR Il-Kanada tirreġistra l-ipproċessar kollu tad-dejta tal-PNR. Il-Kanada tuża r-reġistrazzjonijiet jew id-dokumentazzjoni biss biex: (a) timmonitorja u tivverifika l-legalità tal-ipproċessar tad-dejta; (b) tiżgura, kif xieraq, l-integrità tad-dejta; (c) tiżgura s-sigurtà tal-ipproċessar tad-dejta; u (d) tiżgura s-sorveljanza u r-responsabbiltà tal-amministrazzjoni pubblika. Artikolu 18 Id-divulgazzjoni fil-Kanada 1. Il-Kanada tiżgura li l-Awtorità Kanadiża Kompetenti tiddivulga d-dejta tal-PNR lil awtoritajiet governattivi oħra fil-Kanada jekk: (a) id-dejta tal-PNR tiġi ddivulgata lill-awtoritajiet governattivi li l-funzjonijiet tagħhom ikunu relatati direttament mal-kamp ta’ applikazzjoni tal-Artikolu 3; (b) id-dejta tal-PNR tiġi ddivulgata biss fuq bażi ta’ każ b'każ; (c) iċ-ċirkostanzi partikolari tal-każ irendu d-divulgazzjoni neċessarja għall-finijiet imsemmija fl-Artikolu 3; (d) jiġi ddivulgat biss l-ammont minimu ta’ dejta tal-PNR meħtieġ; (e) l-awtorità governattiva riċeventi toffri protezzjoni li tkun ekwivalenti għas-salvagwardji deskritti f’dan il-Ftehim; u (f) l-awtorità governattiva riċeventi ma tiddivulgax id-dejta tal-PNR lil entità oħra sakemm id-divulgazzjoni ma tkunx ġiet awtorizzata mill-Awtorità Kanadiża Kompetenti, b’rispett lejn il-kundizzjonijiet stipulati f’dan il-paragrafu. 2. Meta tiġi trasferita informazzjoni analitika li jkun fiha d-dejta tal-PNR skont dan il-Ftehim, għandhom jiġu rrispettati s-salvagwardji applikabbli għad-dejta tal-PNR imsemmija f'dan l-Artikolu. Artikolu 19 Id-divulgazzjoni ’l barra mill-Kanada 1. Il-Kanada tiżgura li l-Awtorità Kanadiża Kompetenti tiddivulga d-dejta tal-PNR lill-awtoritajiet governattivi f’pajjiżi oħra li mhumiex Stati Membri tal-Unjoni Ewropea biss, jekk jiġu ssodisfati l-kundizzjonijiet li ġejjin: (a) id-dejta tal-PNR tiġi ddivulgata lill-awtoritajiet governattivi li l-funzjonijiet tagħhom ikunu relatati direttament mal-kamp ta’ applikazzjoni tal-Artikolu 3; (b) id-dejta tal-PNR tiġi ddivulgata biss fuq bażi ta’ każ b'każ; (c) id-dejta tal-PNR tiġi ddivulgata biss jekk dan ikun meħtieġ għall-finijiet imsemmija fl-Artikolu 3; (d) jiġi ddivulgat biss l-ammont minimu ta’ dejta tal-PNR meħtieġ; (e) l-Awtorità Kanadiża Kompetenti tkun aċċertata li: (i) l- awtorità barrnaija tirċievi d- dejta tal-PNR tapplika standards biex tipproteġi d- dejtaPN R li hija ekwivalenti għal dik imwaqqfa f'dan il-ftehim, skont il-ftehimiet u kunsiderazzjoni xierqa għall-arranġamenti li jinkorporaw dawk l-istandards; jew (ii) l-awtorità barranija tapplika l-istandards għall-protezzjoni tad-dejta tal-PNR li dwarha sar qbil mal-UE. 2. Jekk, f'konformità mal-paragrafu 1, l-Awtorità Kanadiża Kompetenti tiddivulga d-dejta tal-PNR ta’ individwu li jkun ċittadin ta’ Stat Membru, il-Kanada tiżgura li l-Awtorità Kanadiża Kompetenti tinnotifika lill-awtoritajiet tal-Istat Membru kkonċernat bid-divulgazzjoni malajr kemm jista’ jkun. Il-Kanada toħroġ din in-notifika f’konformità mal-ftehimiet jew b’rispett dovut lejn id-dispożizzjonijiet li jirrigwardaw l-infurzar tal-liġi jew il-kondiviżjoni tal-informazzjoni bejn il-Kanada u l-Istat Membru kkonċernat. 3. Meta tiġi trasferita informazzjoni analitika li jkun fiha d-dejta tal-PNR skont dan il-Ftehim, għandhom jiġu rrispettati s-salvagwardji applikabbli għad-dejta tal-PNR imsemmija f'dan l-Artikolu. Artikolu 20 Il-metodu tat-trasferiment Il-Partijiet jiżguraw li t-trasportaturi tal-ajru jittrasferixxu d-dejta tal-PNR lill-Awtorità Kanadiża Kompetenti biss fuq il-bażi tal-metodu “push” u f'konformità mal-proċeduri segwenti li għandhom jiġu rrispettati mit-trasportaturi tal-ajru: (a) jittrasferixxu d-dejta tal-PNR b'mezzi elettroniċi f'konformità mar-rekwiżiti tekniċi tal-Awtorità Kanadiża Kompetenti jew, f'każ ta’ ħsara teknika, b'mezz ieħor kwalunkwe li jiżgura livell xieraq ta’ sigurtà tad-dejta; (b) jittrasferixxu d-dejta tal-PNR b’format tal-messaġġi li jkun reċiprokament aċċettat; (c) jittrasferixxu d-dejta tal-PNR b'mod sigur billi jużaw il-protokolli komuni meħtieġa mill-Awtorità Kanadiża Kompetenti. Artikolu 21 Il-frekwenza tat-trasferimenti 1. Il-Kanada tiżgura li l-Awtorità Kanadiża Kompetenti titlob lit-trasportatur tal-ajru biex jittrasferixxi d-dejta tal-PNR: (a) fuq bażi ta' skeda fejn l-aktar kmieni jkun sa 72 siegħa qabel it-tluq skedat; u, (b) għal massimu ta' ħames darbiet, għal titjira partikolari. 2. Il-Kanada tiżgura li l-Awtorità Kanadiża Kompetenti tinforma lit-trasportaturi tal-ajru bil-ħinijiet speċifiċi għat-trasferimenti. 3. F'każijiet speċifiċi, fejn ikun hemm indikazzjoni li jkun meħtieġ aċċess addizzjonali b'reazzjoni għal xi theddida speċifika relatata mal-kamp ta' applikazzjoni, kif deskritt fl-Artikolu 3, l-Awtorità Kanadiża Kompetenti tista' titlob lit-trasportatur tal-ajru jipprovdi d-dejta tal-PNR qabel jew wara t-trasferimenti skedati jew bejniethom. Fl-eżerċitar ta' din id-diskrezzjoni, il-Kanada se taġixxi b'ġudizzju u b'mod proporzjonali u se tuża l-metodu ta' trasferiment deskritt fl-Artikolu 20. Dispożizzjonijiet ta' Implimentazzjoni u Finali Artikolu 22 Id-dejta tal-PNR irċevuta qabel id-dħul fis-seħħ ta' dan il-Ftehim Il-Kanada tapplika l-kundizzjonijiet ta' dan il-Ftehim għad-dejta tal-PNR kollha li tkun qed iżżomm fiż-żmien meta dan il-Ftehim jidħol fis-seħħ. Artikolu 23 Reċiproċità 1. Jekk l-Unjoni Ewropea tadotta reġim tal-ipproċessar tad-dejta tal-PNR għall-Unjoni Ewropea, il-Partijiet jikkonsultaw lil xulxin sabiex jiddeterminaw jekk il-Ftehim għandux jiġi emendat biex jiżguraw li jkun hemm reċiproċità sħiħa. 2. L-awtoritajiet tal-Kanada u tal-UE jikkooperaw bejniethom biex jiksbu l-koerenza tar-reġimi tal-ipproċessar tad-dejta tal-PNR rispettivi tagħhom b'tali mod li tissaħħaħ ulterjorment is-sigurtà taċ-ċittadini tal-Kanada, tal-UE u ta' bnadi oħra. Artikolu 24 In-nonderoga Dan il-Ftehim m'għandux jiġi interpretat li jidderoga minn kwalunkwe obbligu bejn il-Kanada u l-Istati Membri tal-UE jew pajjiżi terzi biex issir u biex tiġi mwieġba talba għall-assistenza skont strument ta' assistenza reċiproka. Artikolu 25 Is-soluzzjoni tat-tilwim u s-sospensjoni 1. Il-Partijiet għandhom isolvu kwalunkwe tilwima li tirriżulta mill-interpretazzjoni, l-applikazzjoni jew l-implimentazzjoni ta' dan il-Ftehim b'mezzi diplomatiċi, bil-ħsieb li jaslu għal soluzzjoni aċċettata b'mod reċiproku, li tipprevedi l-possibbiltà li waħda mill-Partijiet tikkonforma fi żmien raġonevoli. 2. Jekk il-Partijiet ma jirnexxilhomx isolvu t-tilwima, kull Parti tista' tissospendi l-applikazzjoni ta' dan il-Ftehim permezz ta' notifika bil-miktub lill-Parti l-oħra, b'mezzi diplomatiċi. Is-sospensjoni tidħol fis-seħħ 120 jum mid-data li fiha tkun saret tali notifika, sakemm il-Partijiet ma jiddeċidux b'mod konġunt li jsir mod ieħor. 3. Il-Parti li tissospendi l-applikazzjoni ta' dan il-Ftehim twaqqaf is-sospensjoni hekk kif it-tilwima tiġi solvuta b'mod li jissodisfa liż-żewġ Partijiet. Hija tinnotifika lill-Parti l-oħra bil-miktub bid-data li fiha jerġa' jibda japplika l-Ftehim. 4. Il-Kanada tkompli tapplika l-kundizzjonijiet ta' dan il-Ftehim għad-dejta tal-PNR kollha li tkun inkisbet qabel is-sospensjoni ta' dan il-Ftehim. Artikolu 26 Il-konsultazzjoni, ir-rieżami u l-emendi 1. Il-Partijiet jagħtu pariri lil xulxin dwar kwalunkwe miżura li għandha tiġi ppromulgata u li tista' taffettwa lil dan il-Ftehim. 2. Il-Partijiet iwettqu rieżami konġunt tal-implimentazzjoni ta' dan il-Ftehim sena wara d-dħul fis-seħħ tiegħu, u mbagħad minn hemm ikomplu jwettquh b'intervalli regolari u fuq bażi addizzjonali jekk issir talba minn waħda mill-Partijiet u jekk tittieħed deċiżjoni konġunta biex isir hekk. 3. Il-Partijiet jevalwaw dan il-Ftehim b'mod konġunt erba’ snin wara d-dħul fis-seħħ tiegħu. 4. Il-Partijiet jiddeċiedu minn qabel dwar il-modalitajiet tiegħu u jgħarrfu lil xulxin dwar il-kompożizzjoni tat-timijiet rispettivi tagħhom. Għall-finijiet ta' kwalunkwe rieżami, l-Unjoni Ewropea se tiġi rrappreżentata mill-Kummissjoni Ewropea. It-timijiet se jkunu jinkludu esperti rilevanti fl-oqsma tal-protezzjoni tad-dejta u tal-infurzar tal-liġi. Soġġetta għal-liġijiet applikabbli, kwalunkwe persuna li tieħu sehem f'rieżami, se tintalab tirrispetta l-kunfidenzjalità tad-diskussjonijiet u se jkollha l-awtorizzazzjonijiet xierqa ta’ sigurtà. Għall-finijiet ta’ kwalunkwe rieżami, il-Kanada tiżgura l-aċċess għad-dokumentazzjoni, għas-sistemi, u għall-persunal rilevanti. 5. Wara li ssir ir-reviżjoni konġunta, il-Kummissjoni Ewropea għandha tissottometti rapport lill-Parlament Ewropew u lill-Kunsill tal-Unjoni Ewropea. Il-Kanada għandha l-possibbiltà li tipprovdi l-kummenti tagħha bil-miktub, li jiġu mehmuża mar-rapport. 6. Jekk Parti tipproponi li jiġi emendat dan il-Ftehim, hija mistennija li tagħmel dan bil-miktub. Artikolu 27 It-terminazzjoni 1. Parti tista' tittermina dan il-Ftehim fi kwalunkwe żmien billi tavża lill-Parti l-oħra b'mezzi diplomatiċi dwar l-intenzjoni tagħha. Dan il-Ftehim jiġi tterminat 120 jum wara li n-notifika tasal għand il-Parti l-oħra. 2. Il-Kanada tkompli tapplika l-kundizzjonijiet ta’ dan il-Ftehim għad-dejta tal-PNR kollha li tkun inkisbet qabel it-terminazzjoni ta’ dan il-Ftehim. Artikolu 28 Tul ta’ żmien 1. Soġġett għall-paragrafu 2, dan il-Ftehim jibqa' fis-seħħ għal perjodu ta’ seba' snin mid-data tad-dħul fis-seħħ tiegħu. 2. Fi tmiem kull perjodu ta’ seba' snin, il-Ftehim jiġġedded awtomatikament għal seba' snin oħra, ħlief jekk waħda mill-Partijiet tavża lill-Parti l-oħra li ma jkollhiex intenzjoni li ġġedded il-Ftehim. Il-Parti trid tinnotifika lill-Parti l-oħra bil-miktub u b'mezzi diplomatiċi, mill-inqas sitt xhur qabel l-iskadenza tal-perjodu ta’ seba' snin. 3. Il-Kanada tkompli tapplika l-kundizzjonijiet ta’ dan il-Ftehim għad-dejta tal-PNR kollha li tkun inkisbet qabel it-terminazzjoni ta’ dan il-Ftehim. Artikolu 29 Applikazzjoni territorjali 1. Soġġett għall-paragrafi minn 2 sa 4, dan il-Ftehim japplika għat-territorju li fih huma applikabbli t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u għat-territorju tal-Kanada. 2. Dan il-Ftehim japplika biss għat-territorju tad-Danimarka, tar-Renju Unit, jew tal-Irlanda, jekk l-Unjoni Ewropea, permezz tal-Kummissjoni Ewropea, tinnotifika lill-Kanada dwar dan. 3. Jekk l-Unjoni Ewropea, permezz tal-Kummissjoni Ewropea, tinnotifika lill-Kanada qabel id-dħul fis-seħħ tal-Ftehim li dan se japplika għat-territorju tad-Danimarka, tar-Renju Unit jew tal-Irlanda, dan il-Ftehim ikun japplika għat-territorju ta’ tali Stat fl-istess jum li fih il-Ftehim ikun japplika għall-Istati Membri tal-Unjoni Ewropea l-oħra. 4. Jekk l-Unjoni Ewropea, permezz tal-Kummissjoni Ewropea, tinnotifika lill-Kanada wara d-dħul fis-seħħ tal-Ftehim li dan se japplika għat-territorju tad-Danimarka, tar-Renju Unit jew tal-Irlanda, dan il-Ftehim ikun japplika għat-territorju ta’ tali Stat, ħamest ijiem wara d-data li fiha tkun saret in-notifika. Artikolu 30 Dispożizzjonijiet finali 1. Kull Parti tinnotifika lill-Parti l-oħra bil-miktub meta tkun lestiet il-proċeduri kollha meħtieġa għad-dħul fis-seħħ ta’ dan il-Ftehim. Dan il-Ftehim jidħol fis-seħħ fid-data tat-tieni notifika. 2. Il-Kanada se tinnotifika lill-Kummissjoni Ewropea, qabel id-dħul fis-seħħ tal-Ftehim b'mezzi diplomatiċi dwar l-identità tal-awtoritajiet li ġejjin: (a) l-Awtorità Kanadiża Kompetenti msemmija fl-Artikolu 2(1)(d); u, (b) l-awtorità pubblika indipendenti u l-awtorità maħluqa b’mezzi amministrattivi skont kif imsemmi fl-Artikolu 10 u fl-Artikolu 14(1). Il-Kanada tinnotifika mingħajr dewmien kwalunkwe tibdil li jkun hemm. 3. L-Unjoni Ewropea tippubblika l-informazzjoni msemmija fil-paragrafu 2 f'Il-Ġurnal Uffiċjali tal-Unjoni Ewropea. 4. Dan il-Ftehim jissostitwixxi d-dispożizzjonijiet preċedenti dwar l-ipproċessar tal-API u tad-dejta tal-PNR inkluż il-Ftehim bejn il-Gvern tal-Kanada u l-Komunità Ewropea tat-22 ta' Marzu 2006, dwar l-Ipproċessar tal-Informazzjoni Antiċipata dwar il-Passiġġieri u tad-Dejta tar-Reġistru tal-Ismijiet tal-Passiġġieri. Magħmul f’żewġ kopji fi xyz, fuq xyz, bl-Ingliż u bil-Franċiż. Dan il-Ftehim għandu jitfassal ukoll bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, u Ungeriża. Ladarba jiġu approvati mill-Partijiet permezz ta’ skambju ta’ noti, kull verżjoni għandha titqies ugwalment awtentika. F'każ li jkun hemm diverġenza bejn il-verżjonijiet tal-lingwi differenti, għandha tgħodd il-verżjoni bl-Ingliż. GĦALL-KANADA ………………………………………….. GĦALL-UNJONI EWROPEA ………………………………………….. ANNESS Elementi tad-dejta tar-Reġistru tal-Ismijiet tal-Passiġġieri 1. Il-kodiċi lokalizzatur tal-PNR; 2. id-data tal-prenotazzjoni/ħruġ tal-biljett; 3. id-data/dati tal-vjaġġ intenzjonat; 4. l-isem/ismijiet; 5. l-informazzjoni disponibbli dwar vjaġġaturi frekwenti u dwar il-benefiċċji (jiġifieri biljetti b’xejn, titjib fil-klassi tal-ivvjaġġar eċċ.); 6. ismijiet oħra fil-PNR, inkluż in-numru ta’ vjaġġaturi fil-PNR; 7. l-informazzjoni kollha disponibbli dwar kuntatti (inkluż informazzjoni dwar l-oriġinatur); 8. l-informazzjoni kollha disponibbli dwar ħlas/ħruġ ta’ kontijiet (mhux inklużi dettalji oħra ta’ tranżazzjonijiet marbuta ma’ karta tal-kreditu jew kont u mhux marbuta mat-tranżazzjoni tal-ivvjaġġar) 9. l-itinerarju kollu tal-vjaġġ għal PNR speċifiku; 10. l-aġenzija tal-ivvjaġġar/aġent tal-ivvjaġġar; 11. l-informazzjoni dwar il-kondiviżjoni tal-kodiċijiet; 12. l-informazzjoni maqsuma/diviża; 13. l-istatus tal-ivvjaġġar tal-passiġġier (inklużi l-konfermi u l-istatus tar-reġistrazzjoni); 14. l-informazzjoni dwar il-qtugħ ta’ biljetti, inkluż in-numru tal-biljett, il-biljetti mingħajr ritorn u d-dettalji tal-Kwotazzjoni Awtomatizzata tal-Prezz ta' Biljett (Automated Ticket Fare Quote); 15. kull informazzjoni dwar il-bagalji; 16. l-informazzjoni dwar is-sit, inkluż in-numru tas-sit; 17. rimarki ġenerali inkluża Informazzjoni Supplimentari Oħra (OSI), Informazzjoni Speċjali dwar is-Servizz (SSI) u Informazzjoni dwar Talba għal Servizz Speċjali (SSR); 18. kwalunkwe dejta dwar Informazzjoni Antiċipata dwar il-Passiġġieri (API) li tkun inġabret minħabba l-prenotazzjoni; 19. il-bidliet storiċi kollha għad-dejta PNR elenkati fin-numri minn (1) sa (18). [1] ĠU L 82/15, 21.3.2006. [2] ĠU L 91/49, 29.3.2006. [3] ĠU C 81E/70, 15.3.2011. [4] ĠU L 74E/8, 13.3.2012. [5] COM(2010) 492 final, 21.9.2010. [6] ĠU .... [7] ĠU ....